Moet ek tuisonderrig oorweeg? - Jou Gesin | Solidariteit WêreldJou Gesin | Solidariteit Wêreld
Tuis › Artikels › Moet ek tuisonderrig oorweeg?
Moet ek tuisonderrig oorweeg?
Dinsdag | 27 Maart | 2018
Ouers, onderwysers en kenners het uiteenlopende sienings oor tuisonderrig.
Die belangstelling in tuisskoling het egter oor die afgelope paar jaar gegroei.
Wat die keuse egter nog moeiliker sal maak, is die wysigingswetsontwerp op basiese onderwys. Kenners is bekommerd oor die invloed wat dit op skole gaan hê en hoe dit tuisonderrig sal beïnvloed. Van die bekommernisse is die regte en verantwoordelikhede van beheerliggame en ouers se reg op inspraak in hul kinders se opvoeding. Daar is ook kommer dat die wysigingswetsontwerp tot gevolg sal hê dat skole gedwing kan word om na parallelmedium-onderrig te verander.
Volgens Impak Onderwys, wat oplossings vir tuisonderrigleerders en -ouers bied, stel die nuwe wetsontwerp belangrike veranderinge in tuisonderrigwetgewing voor. Daar is tans ongeveer 90 000 tuisonderrigleerders in Suid-Afrika, volgens Impak.
“ʼn Belangrike verandering vergeleke met die vorige dokumentasie, is dat ouers wat hul kind steeds ná gr. 9 tuis wil onderrig, van die dienste van ʼn privaat of onafhanklike diensverskaffer, wat deur Umalusi geakkrediteer is, gebruik moet maak om vir die Nasionale Senior Sertifikaat (NSS) te registreer.” Volgens Impak Onderwys sal die volgende paar maande die toekoms van tuisonderrig in Suid-Afrika bepaal.
Van die redes hoekom ouers dikwels besluit om hul kinders tuis te onderrig, sluit onder meer in die gehalte van die onderwysstelsel, ontevredenheid met ʼn ideologies ingestelde kurrikulum, inmenging by skoolbeheerliggame en hoër skoolgeld. Ander faktore sluit in oorvol klaskamers, geweld en boelies. Onderwyskenners maan ouers om al die wetlike en ander implikasies na te vors alvorens hulle op tuisskoling besluit.
Tuisskoling behels dat ʼn tuisleerling van skoolpligtige ouderdom (sewe tot 15 jaar) by ʼn provinsiale onderwysdepartement geregistreer moet wees.
Die Pestalozzi Trust, ʼn regsfonds vir tuisonderwys, sê ten spyte daarvan dat nie-registrasie ʼn ouer blootstel aan vervolging, verkies die oorgrote meerderheid van tuisskolers in Suid-Afrika om nie te registreer nie, om verskeie redes. “Die registrasieproses behels dat ʼn tuisleerder wat by die owerheid geregistreer is, moet voldoen aan die minimum vereistes van die kurrikulum in staatskole. Alvorens ʼn leerder se registrasie deur die onderwysdepartement goedgekeur word, word daar tuisbesoeke gedoen. Benewens die SA Skolewet is daar egter ook ander wetgewing wat op ouers met tuisleerders van toepassing is.”
Dr. Lanette Hattingh, opvoedkundige sielkundige van Johannesburg, het aan Maroela Media gesê ouers moet deeglike navorsing doen voordat hulle op tuisskoling besluit. “Baie hang van ʼn kind en sy of haar omstandighede af. Daar is inderdaad kinders wat probleme ervaar om in hoofstroomskole aan te pas of leergestremdhede het en in wie se geval tuisskoling die beste uitweg is.”
Impak Onderwys: http://www.impaq.co.za/tuisonderrig-en-die-wysigingswetsontwerp-op-basiese-onderwys-wat-jy-moet-weet/
Pestalozzi Trust: http://pestalozzi.org/web2/af
Maroela Media: https://maroelamedia.co.za/goeiegoed/ouerskap/tuisonderrig-ja-of-nee/
Dinsdag | 04 Desember | 2018
3 Eenvoudige maniere waarop werkende ouers hulle loopbane en gesinne gelyktydig kan verbeter
Red jou huwelik deur geldbestuurvaardighede aan te leer
Versorging van jou troeteldier tydens ŉ hittegolf